

VLADA REPUBLIKE HRVATSKE

Zagreb, 3. ožujka 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo unutarnjih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka za sklapanje Sporazuma između Vlade Republike Hrvatske i Vlade Republike Kosova o suradnji u zaštiti od prirodnih, tehničkih i tehnoloških katastrofa |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 7. Zakona o sklapanju i izvršavanju međunarodnih ugovora („Narodne novine“, broj 28/96.), Vlada Republike Hrvatske je na sjednici održanoj \_\_\_\_\_\_\_\_\_ 2022. donijela

**O D L U K U**

**o pokretanju postupka za sklapanje Sporazuma između**

**Vlade Republike Hrvatske i Vlade Republike Kosova**

**o suradnji u zaštiti od prirodnih, tehničkih i tehnoloških katastrofa**

**I.**

Na temelju članka 139. Ustava Republike Hrvatske („Narodne novine“, br. 85/10. – pročišćeni tekst i 5/14. – Odluka Ustavnog suda Republike Hrvatske) pokreće se postupak za sklapanje Sporazuma između Vlade Republike Hrvatske i Vlade Republike Kosova o suradnji u zaštiti od prirodnih, tehničkih i tehnoloških katastrofa (u daljnjem tekstu: Sporazum).

**II.**

Nakon sklopljenog Memoranduma o suglasnosti između Državne uprave za zaštitu i spašavanje Republike Hrvatske i Agencije za upravljanje u izvanrednim situacijama Ministarstva unutarnjih poslova Republike Kosova o suradnji u području zaštite od prirodnih i tehnoloških katastrofa, od 25. veljače 2013., u području zajedničkog upravljanja i sprječavanja katastrofa, aktualizirano je pitanje uspostave zajedničkog pravnog okvira o suradnji u slučaju katastrofa između Republike Hrvatske i Republike Kosova. Hrvatska strana dostavila je svoj Prijedlog sporazuma o suradnji u slučaju katastrofa kosovskoj strani na razmatranje nakon čega je utvrđeno da obje države imaju obostrane interese za međusobnu suradnju u području zajedničkog upravljanja i sprječavanja katastrofa.

Smatra se da bi provedba zajedničkog pravnog okvira za suradnju u području katastrofa pridonijela daljnjem jačanju dvostranih odnosa obiju država kroz pružanje međusobne pomoći i suradnje pri zaštiti, spašavanju i uklanjanju posljedica prirodnih katastrofa. Potreba sklapanja Sporazuma vidljiva je u nastojanju obiju država da, u skladu s raspoloživim mogućnostima, međusobno pomognu jedna drugoj u slučaju katastrofa, kada stranka koja traži pomoć nije u mogućnosti suprotstaviti se posljedicama katastrofa svojim vlastitim sredstvima. U skladu s navedenim ocijenjeno je da postoji interes za sklapanjem Sporazuma.

**III.**

Sporazumom se uspostavlja opći okvir suradnje u području sprječavanja, pripravnosti i reagiranja na katastrofe, kao i uvjeti i postupci za pružanje dobrovoljne pomoći u slučaju katastrofa na državnom području obiju stranaka. Uspostavom navedenog okvira, cilj je omogućiti strankama učinkovito iskorištavanje svih potencijala u području sprječavanja pojave prirodnih katastrofa, provedbe akcija spašavanja kao i uklanjanja posljedica tih događaja. Međusobna suradnja u navedenim područjima u interesu je obiju država sa svrhom ublažavanja posljedica prirodnih i civilizacijskih katastrofa, posebice pri planiranju i provedbi mjera za zaštitu od poplava, požara, onečišćenja, radioloških opasnosti i industrijskih katastrofa.

Sporazumom se određuje predmet Sporazuma, nadležna tijela i kontaktne točke, oblici suradnje, postupci traženja i pružanja pomoći, postupci prelaska državne granice, postupci unošenja, iznošenja i prijevoza opreme i materijalnih dobara pomoći preko državne granice u aktivnostima civilne zaštite, uporaba zrakoplova, koordinacija i upravljanje operacijama pružanja pomoći, financiranje troškova pomoći, naknada štete, zbrinjavanje i pružanje pomoći evakuiranim osobama, razmjena obavijesti, podataka i dokumenata te rješavanje sporova vezanih za provedbu Sporazuma.

**IV.**

Prihvaća se Nacrt sporazuma kao osnova za vođenje pregovora.

Nacrt sporazuma iz stavka 1. ove točke, sastavni je dio ove Odluke.

**V.**

Određuje se izaslanstvo Vlade Republike Hrvatske za vođenje pregovora u sljedećem sastavu:

- predstavnik Ministarstva unutarnjih poslova, voditelj izaslanstva

* dva predstavnika Ministarstva unutarnjih poslova, članovi.

Troškovi za rad izaslanstva obuhvaćaju troškove za vođenje pregovora, a osigurana su u državnom proračunu Republike Hrvatske, u okviru redovitih proračunskih sredstava Ministarstva unutarnjih poslova.

**VI.**

Ovlašćuje se potpredsjednik Vlade Republike Hrvatske i ministar unutarnjih poslova da, u ime Vlade Republike Hrvatske, potpiše Sporazum.

**VII.**

Izvršavanje Sporazuma neće zahtijevati dodatna financijska sredstva iz državnog proračuna Republike Hrvatske.

**VIII.**

Sporazum ne zahtijeva donošenje novih ili izmjenu postojećih zakona, ali podliježe potvrđivanju sukladno odredbi članka 18. Zakona o sklapanju i izvršavanju međunarodnih ugovora.

KLASA:

URBROJ:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Republika Hrvatska je, nakon višegodišnje suradnje temeljem sklopljenog Memoranduma o suglasnosti između Državne uprave za zaštitu i spašavanje Republike Hrvatske i Agencije za upravljanje izvanrednim situacijama Ministarstva unutarnjih poslova Republike Kosova o suradnji u području zaštite od prirodnih i tehnoloških katastrofa, od 25. veljače 2013., te nakon teške prometne nesreće na državnom području Republike Hrvatske u kojoj su stradali državljani Republike Kosova 25. srpnja 2021., pokazala inicijativu za daljnjim uređenjem obostrane suradnje u području zajedničkog upravljanja i sprječavanja katastrofa sklapanjem Sporazuma o suradnji u zaštiti od prirodnih, tehničkih i tehnoloških katastrofa. S obzirom na to da je promicanje i produbljivanje međusobne suradnje u području sprječavanja katastrofa u interesu obiju država, ocijenjeno je da postoji interes za sklapanjem navedenog Sporazuma. Smatra se da bi implementacija zajedničkog pravnog okvira za suradnju u području katastrofa omogućila jačanje kapaciteta u odgovoru na izvanredne događaje sustava civilne zaštite u cilju ublažavanja posljedica prirodnih, tehničkih i tehnoloških katastrofa.

**Točkom I.** Odluke uređuje se ustavna osnova za pokretanje postupka za sklapanje Sporazuma.

**Točkom II.** Odluke objašnjava se potreba sklapanja Sporazuma.

**Točkom III.** Odluke navode se razlozi zbog kojih se predlaže sklapanje Sporazuma te se navode bitni elementi koji se njime uređuju.

**Točkom IV.** Odluke prihvaća se Nacrt sporazuma te se utvrđuje da je sastavni dio ove Odluke.

**Točkom V.** Odluke utvrđuje se izaslanstvo Republike Hrvatske za vođenje pregovora, kao i pitanje troškova izaslanstva za vođenje pregovora.

**Točkom VI.** Odluke ovlašćuje se potpredsjednik Vlade i ministar unutarnjih poslova da, u ime Vlade Republike Hrvatske, potpiše Sporazum.

**Točkom VII.** Odluke utvrđuje se da izvršavanje Sporazuma neće zahtijevati dodatna financijska sredstva iz državnog proračuna Republike Hrvatske.

**Točkom VIII.** Odluke utvrđuje se da Sporazum ne zahtijeva izmjenu i dopunu postojećih zakona, međutim obzirom da je riječ o međunarodnom ugovoru političke naravi, utvrđuje se da isti podliježe potvrđivanju u skladu s člankom 18. Zakona o sklapanju i potvrđivanju međunarodnih ugovora („Narodne novine“, broj 28/96.).